钦定古今图书集成/明伦汇编/交谊典/第072卷 > 《送曹能始还闽中诗序》谢陛
## 钦定古今图书集成/明伦汇编/交谊典/第072卷 > 《送曹能始还闽中诗序》谢陛

出幽，溺职北山，致使移文；充隐来征南山，𠷣为捷径？
是皆方内方外，徘徊并有所縻，以故匪介匪通，进退
两无所据。能始先生丰神璧立，謦咳玑驰，技擅雕龙，
名齐绣虎。陈瑚登琏，昭回云汉之章；漱石枕流，癖有
烟霞之锢。南都法吏，西署闲司，为政无苛，自公多暇。
燕矶牛首，佳丽藉以品题；桃渡桐湾，繁华属其赏目。
拂蝇挥麈，云低驻以不飞；著屐班荆，日下舂而忘返。
爰赋《黄华》之什，使命式将；赓歌《屺岵》之篇。亲闱在望，
时临七夕，节弁三秋。风一金飙，星双银汉。青菰满睫，
白水盈襟。幨帷将菡萏飞芳，葆盖共蒹葭摇翠。归心
切矣，离思凄然。伤物候则鸿雁排空，爱人风则鹓雏
下仞。结金兰而贵旧契，志合虚舟；赠缟带以定新交，
情投杂佩。卷波浮白，徜徉元武之湖；授简分题，联翩
朱雀之桁。“秘书供奉，诸子多绝调之诗；康乐宣城，吾
家有惊人之句。发石头而梦断，望京口以魂销。山连
铁瓮之城，溪接铜官之路。吴江吴岫，方背楚于金陵；
越峤越云，渐临闽于玉斗。湖水霜清而开镜，赤城霞
起以建标。”桂落灵隐之秋，艸湿姑苏之夕。暂且山阴
泛棹，终将海上扬帆。丹实重开橘柚之天，紫房再咽
荔枝之露。嗟夫！自南自北无非岐路之人；或去或留，
总是他乡之子。登山临水，惟黯然其别乎；落叶哀蝉，
复悲哉此秋也！方舟鹢举，并驾凫分。不堪衰柳撩人，
聊借轻莲款客。清风朗月，我则因元度相思；献岁发
春，公其为苍生早出，人探一韵，各咏一题，用表心旌，
毋稽手笔。